В коментарите си за оставката на българското правителство големите световни медии отбелязват, че Бойко Борисов е поредният европейски лидер, паднал жертва на икономиите, бюджетните съкращения и корупцията. Някои медии, особено от Русия, изтъкват като причина за загубата на доверие и отказа от строителство на нова електроцентрала.

Reuters:

Поредната жертва на кризата

Българското правителство подаде оставка след придружени с насилие национални протести срещу високите цени на електроенергията, като по този начин се присъедини към дългия списък на европейски управници, свалени от власт заради икономиите и кризата. Министър-председателя Бойко Борисов – бивш бодигард, който дойде на власт през 2009 г. с обещания да изкорени корупцията и да повиши жизнения стандарт в най-бедната членка на Европейския съюз, сега е изправен пред трудната задача да закрепи ерозиращата подкрепа преди предсрочните избори.

Замразените заплати и пенсии и растящите цени имаха силен ефект в страната, където жизненият стандарт е под половината за средния в ЕС. Десетки хиляди българи излязоха на протести, при които се стигна до насилие и се скандираше "Мафия" и "Оставка". Искрата на протестите беше запалена от високите сметки за електричество, след като правителството повиши цената с 13% миналия юли. Те обаче бързо прераснаха към общо недоволство от властническите маниери и непредсказуемите решения на Борисов. Премиерът направи жертви в опит да потуши недоволството, като махна финансовия министър, обеща да намали цените на електричеството и рискува дипломатически скандал с Чехия, като наказа ЧЕЗ – ход, който е в противоречие с нормите на ЕС за защита на инвеститорите и справедлив процес.